Document ID: 31998R1517

KOMISSION ASETUS (EY) N:o 1517/98,
annettu 15 päivänä heinäkuuta 1998,
kuitupellavan ja hampun tukea koskevista yksityiskohtaisista säännöistä annetun komission asetuksen (ETY) N:o 1164/89 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla sekä asetuksella (EY) N:o 3290/94 (2), ja erityisesti sen 4 artiklan 5 kohdan,
sekä katsoo, että
komission asetuksen (ETY) N:o 1164/89 (3), sellaisena kuin se on viimeksi muutettuna asetuksella (EY) N:o 1368/98 (4), 5 artiklan 1 kohdassa säädetään kylvettyjen alojen ilmoituksen jättämisen määräpäivästä sekä tuki vähenemisestä asteittain, jos kyseinen määräpäivä ylittyy; samaa asteittaisuutta olisi sovellettava tuen vähenemiseen myös silloin, kun asetuksen (ETY) N:o 1164/89 8 artiklan 1 kohdassa säädetty tukihakemusten jättöpäivä ylittyy, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1164/89 8 artiklan 1 kohta seuraavasti:
"1. Kuitupellavan ja/tai hampun tuottajien on jätettävä vuosittain tukihakemus viimeistään 30 päivänä marraskuuta pellavan ja 31 päivänä joulukuuta hampun osalta.
Jos tukihakemus jätetään 25 päivän kuluessa kyseisten määräaikojen päättymisestä, asetuksen (ETY) N:o 1308/70 4 artiklassa tarkoitettua tukea vähennetään 1 prosentilla jokaisena viivästymisajan työpäivänä. Mainitun 25 päivän viivästymisen jälkeen tukea ei myönnetä lainkaan."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä elokuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä heinäkuuta 1998.

Labels: 17
19